รมว.คลัง คาด Brexit กระทบไทยไม่มากเหตุพึ่งศก.ภายในประเทศ
รมว.คลัง คาด Brexit กระทบไทยไม่มากเหตุพึ่งศก.ภายในประเทศ
29 มิ.ย. 2559

นายอภิศักดิ์ ตันติวรวงศ์ รมว.คลัง เปิดเผยว่า กรณีการลงประชามติของสหราชอาณาจักรให้ออกจากสหภาพยุโรป (Brexit) เมื่อสัปดาห์ที่ผ่านมาว่า ผลกระทบที่เกิดขึ้นจะเกิดขึ้นในระยะสั้น เนื่องจากก่อนที่สหราชอาณาจักรจะลงประชามติก็มีการคาดเดากันหลายแนวทาง เพราะไม่รู้ว่าอะไรจะเกิดขึ้น ทำให้มีความมีความไม่แน่นอนเกิดขึ้นในตลาดการค้าและการลงทุนโลก โดยเฉพาะนักลงทุนที่มีความวิตกกังวลจึงมีการตั้งหลักและถอนการลงทุนที่มีอยู่ สะท้อนให้เห็นดัชนีซื้อขายตลาดหลักทรัพย์ทั่วโลกปรับลดลง รวมทั้งค่าเงินปอนด์ที่ปรับลดลงด้วย
ในส่วนผลกระทบต่อประเทศไทย กระทรวงการคลัง ธนาคารแห่งประเทศไทย (ธปท.) และธนาคารพาณิชย์ ได้มีการเตรียมการรับมือเรื่องนี้มานานตั้งแต่รู้ว่าจะมีการทำประชามติ ธปท.มีการเตรียมสภาพคล่องไว้ ส่วนธนาคารพาณิชย์ มีการป้องกันความเสี่ยงอัตราแลกเปลี่ยนไว้แล้ว ทุกฝ่ายหันมาดูแลตัวเองและป้องกันผลกระทบ ไม่ให้เกิดความเสี่ยงมากขึ้น ซึ่งยอมรับว่าเมื่อสถานการณ์เป็นเช่นนี้ การค้าและการลงทุนก็จะชะลอตัวลงไปพอสมควร
ขณะนี้เศรษฐกิจไทยไม่ได้เน้นการพึ่งพาเศรษฐกิจต่างประเทศรวมถึงการส่งออก แต่เน้นไปที่การใช้จ่ายและการลงทุนภายในประเทศเอง ซึ่งรัฐบาลเน้นเรื่องนี้ตลอด สะท้อนให้เห็นจากการขยายตัวเศรษฐกิจ (GDP) ไทยเพิ่มขึ้นต่อเนื่อง ขณะที่ประเทศอื่นปรับลดลง ซึ่งหากเศรษฐกิจโลกดี เศรษฐกิจไทยก็จะแล่นฉิวไปแล้ว ขณะเดียวกัน โอกาสของเศรษฐกิจไทยยังมีจากการลงทุนภาคเอกชน และที่ผ่านมารัฐก็ออกมาตรการเอื้อการลงทุนไปมาก หากเอกชนลงทุนเพิ่มเศรษฐกิจก็จะขยายตัวได้ต่อเนื่อง
 